ประกาศกรมวิชาการเกษตร เรื่อง หลักเกณฑ์ วิธีการ และเงื่อนไขการนำเข้า สิ่งต้องห้ามที่ผ่านการวิเคราะห์ความเสี่ยงศัตรูพืช พ.ศ. 2551

ประกาศกรมวิชาการเกษตร
ประกาศกรมวิชาการเกษตร
เรื่อง หลักเกณฑ์ วิธีการ
และเงื่อนไขการนำเข้า สิ่งต้องห้ามที่ผ่านการวิเคราะห์ความเสี่ยงศัตรูพืช
พ.ศ. ๒๕๕๑
 

ตามประกาศกระทรวงเกษตรและสหกรณ์
เรื่อง เพิกถอนสิ่งต้องห้ามที่ผ่านการวิเคราะห์ความเสี่ยงศัตรูพืช พ.ศ. ๒๕๕๑
ลงวันที่ ๑๖ พฤษภาคม พ.ศ. ๒๕๕๑ เพิกถอนพืชที่ผ่านการวิเคราะห์ความเสี่ยงศัตรูพืชออกจากการเป็นสิ่งต้องห้าม
การนำเข้าพืชดังกล่าวต้องปฏิบัติตามหลักเกณฑ์ วิธีการ และเงื่อนไขที่อธิบดีกรมวิชาการเกษตรกำหนด
อาศัยอำนาจตามความในประกาศกระทรวงเกษตรและสหกรณ์ดังกล่าว อธิบดีกรมวิชาการเกษตรจึงออกประกาศไว้
ดังต่อไปนี้

ข้อ ๑ ผู้ใดประสงค์จะนำสิ่งต้องห้ามที่ผ่านการวิเคราะห์ความเสี่ยงศัตรูพืชจากแหล่งที่กำหนดตามท้ายประกาศกระทรวงเกษตรและสหกรณ์
เรื่อง เพิกถอนสิ่งต้องห้ามที่ผ่านการวิเคราะห์ความเสี่ยงศัตรูพืช พ.ศ. ๒๕๕๑
ลงวันที่ ๑๖ พฤษภาคม พ.ศ. ๒๕๕๑ เข้ามาในราชอาณาจักรต้องแจ้งการนำเข้าต่อพนักงานเจ้าหน้าที่
ณ ด่านตรวจพืชที่นำเข้า พร้อมแนบใบรับรองสุขอนามัยพืชกำกับมาด้วย

ข้อ ๒ เมื่อพนักงานเจ้าหน้าที่ได้รับแจ้งตามข้อ ๑
แล้ว หากเห็นว่าเอกสารและรายละเอียดถูกต้องครบถ้วนแล้ว ให้สุ่มเก็บตัวอย่างพืช
เพื่อตรวจสอบศัตรูพืชประกอบการตรวจปล่อย

ข้อ ๓ ในกรณีตรวจไม่พบศัตรูพืชกักกันให้ทำการตรวจปล่อย

ข้อ ๔ ให้พนักงานเจ้าหน้าที่กักสิ่งต้องห้ามที่ผ่านการวิเคราะห์ความเสี่ยงศัตรูพืช
ณ ด่านตรวจพืช หรือสถานกักพืช หรือสถานที่อื่นใด ในระหว่างการตรวจวินิจฉัยศัตรูพืช
ซึ่งอาจเป็นหรือมีศัตรูพืชที่อาจก่อให้เกิดความเสียหายร้ายแรงมาก

ประกาศฉบับนี้ให้มีผลใช้บังคับนับแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๗
กันยายน พ.ศ. ๒๕๕๑
เมทนี สุคนธรักษ์
อธิบดีกรมวิชาการเกษตร





























ปริยานุช/ผู้จัดทำ
๒๔ ตุลาคม ๒๕๕๑

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖

[๑] ราชกิจจานุเบกษา
เล่ม ๑๒๕/ตอนพิเศษ ๑๖๗ ง/หน้า ๘/๒๐ ตุลาคม ๒๕๕๑